Гугъэр хэтхыжыпауэ, Бажэ Амир дытрегъакIуэ
«Спартак-Налшык» (Налшык) — «Шинник» (Ярославль) — 1:0 (0:0). Налшык. «Спартак» стадион. Мэлыжьыхьым и 9-м. ЦIыху 900 еплъащ.
Судьяхэр Турбин, Болотенков (тIури Мэзкуу щыщщ), Минц (Новгород Ищхъэрэ).
«Спартак-Налшык»: Цыган, Мэкъуауэ, Костин, Джикие, Суслов, Щэуей (Бажэ, 58), Рябокобыленкэ, Султонов (Абазэ, 70), Киреев (Чхапелие, 46), Чуперкэ, Панюков (Болэ, 60).
«Шинниик»: Яшин, Кподэ, Стешин, Белоусов (Деобальд, 60), Ятченкэ, Гапон, Корытькэ, Зотов, Щадин (Родионов, 71), Низамутдинов (Кухарчук, 77), Малоян.
Топыр дигъэкIащ: Бажэм, 86 (1:0).
Дагъуэ къыхуащIащ Щэуейм, Джикие, Стешиным, Малоян, Ятченкэ, Рябокобыленкэ, Сусловым.
Бэрэжьей кIуам Налшык щызэхуэзат мыгъэрей зэхьэзэхуэм зэрыщIидзэжрэ ирагъэкIуэкIа джэгугъуитхуми зэи къыщыхэмыжаныкIыфа Ярославль и «Шинник»-мрэ иужьрей зэIущIищым я хьэрхуэрэгъухэм топ щахудэзымыгъэкIыфа ди щIалэхэмрэ. Мыбыи гъуэхэр къэщтэгъуей зэрыщыхъунур хуэбгъэфэщэну гугъутэкъым.
ТхьэмахуитI нэблагъэ и пэкIэ «Газовик»-м драгъэкIуэкIа зэIущIэм елъытауэ «Спартак-Налшыкым» хэтхэм Биджий Хьэсэнбий зэхъуэкIыныгъэшхуэ хилъхьатэкъым, зи узыншагъэр зэфIэувэжа Мэкъуауэмрэ Рябокобыленкэрэ къахигъэхьэжа мыхъумэ.
Премьер-лигэм щIэбэну щIымахуэм техьа «Шинник»-р гъатхэм къыпхуэмыцIыхужынщ. Абы мыгъэрей джэгугъуитхум къыщихьыфар зы очко закъуэщ икIи, зэрыгурыIуэгъуэщи, пашэхэм къахэхуащ. Щхьэусыгъуэр, сыт щыгъуи хуэдэу, мылъкур къазэремэщIэкIырщ.
Арати, топ дэгъэкIыным щыужа командитIым джэгур хуэсакъыпэурэ къыщIадзащ. Хуэбгъэфащэ хъунт хэгъэрейхэр ебгъэрыкIуэну, ауэ абыхэм загъэхъейртэкъым. Апхуэдэу щыхъум, хьэщIэхэм тепщэныгъэр хуэм-хуэмурэ зыIэрагъэхьащ. АдэкIэ къикIуэт зимыIэ «Шинник»-м и футболистхэр хущIэкъуащ я насыпым зыкърагъэгъэзэну. Абыхэм я ебгъэрыкIуэныгъэхэр лъэщт икIи шынагъуэт. А дакъикъэхэм шыIэныгъэ ин яхэлъу зыкъагъэлъэгъуащ «Спартак-Налшыкым» и гъуащхьэтетымрэ гъуащхьэхъумэхэмрэ. Гугъуехьышхуэ пылъми, ди щIалэхэм хьэщIэхэр зэтраIыгъащ. АрщхьэкIэ нэрылъагъут, апхуэдэурэ екIуэкIмэ налшыкдэсхэм фIы зэрыщIамыхынур. Ар къагурыIуа хуэдэщ Биджий Хьэсэнбий зи унафэщI футболист гупми.
Загъэпсэхуа иужькIэ джэгупIэ губгъуэм кърагъэхьащ Бажэ Амир, Болэ Руслан, Абазэ Руслан сымэ. Абыхэм зэIущIэм и екIуэкIыкIэм зрагъэгъэзащ. Иджы «Спартак-Налшыкрат» тепщэныгъэр зыIыгъыр икIи зи ебгъэрыкIуэныгъэ лъэщхэмкIэ хьэрхуэрэгъухэр зыгъэгузавэр. Зи цIэ къитIуа дэтхэнэ зыми Iэмал хъарзынэхэр яIащ къыхэжаныкIыну. АрщхьэкIэ зэманыр кIуэрт, бжыгъэри къызэIуха хъуртэкъым.
Джэгур иухыным дакъикъитху къэнэжауэ арат. «Спартак-Налшыкым» текIуэныгъэр къихьыну ди щIалэхэми стадионым къекIуэлIа цIыху мин иримыкъуми я гугъэр хахыжыпа хуэдэт. АрщхьэкIэ топыр Бажэ Амир къыIэрохьэ. Гъуэм и бгъум къыщыхута пэтми, ар лъэщу йоуэ. ХьэщIэхэм я гъуащхьэтет Яниным абы къыхуегъэгъазэркъым — 1:0. Ар, дауи, текIуэныгъэщ!
Бажэ Амир дэ куэд щIауэ дыкIэлъоплъ. Мэзкуу и «Спартак»-м и щIалэгъуалэ гупми Урысей Федерацэм и ныбжьыщIэ командэ къыхэхами ехъулIэныгъэфIхэр иIэу зэрыхэтам мызэ-мытIэу дытетхыхьащ. Мис иджы щалъхуа щIыналъэм абы и сэбэп йокI икIи «Спартак-Налшыкым» и фащэр щыгъыу бэрэжьей кIуам япэу дигъэкIа топым текIуэныгъэр къытхуихьащ. Шэч хэлъкъым ди командэщIэм и щIэгъэкъуэн лъэщ хъунухэм ящыщ зыуэ ар зэрыщытым икIи куэд дыдэкIэ дызэрыщыгугъым.
Арати, «Спартак-Налшыкым» и хьэрхуэрэгъухэм топ щахудимыгъэкIыфа зэманым и кIыхьагъыр сыхьэтихым и деж къыщыувыIащ. КъызэрыхэмыжаныкIыфар сыхьэтибгъум щIигъуауэ «Шинник»-м Къэбэрдей-Балъкъэрыр ибгынащ.
2013 — 2014 гъэхэм япэ дивизионым щекIуэкI зэхьэзэхуэр иухыным къэнэжар джэгугъуиблщ. Абы къыхэкIыу бэнэныгъэр хуабжьу зэщIоплъэ. Премьер-лигэм занщIэу кIуэну командитIым языхэзыр (Саранск и «Мордовия»-р) куэд щIауэ зэхэкIами, етIуанэ хъуну ерыщу хущIокъу гуп зыбжанэ. Иджыри къэс зи Iуэхухэр нэхъыфIа Тулэ и «Арсенал»-м и стадионым очкоитI зэрыщигъэкIуэдар къигъэсэбэпри, абы гъунэгъу дыдэ зыкъыхуищIащ, и хьэрхуэрэгъу нэхъыщхьэхэм ящыщ зы Владивосток и «Луч-Энергия»-р джэгугъуэ кIуам хэзыгъэщIэфа, Мэзкуу и «Торпедо»-м. А гупищрауэ къыщIэкIынущ мы гъэм премьер-лигэм щIэбэныфынур.
Япэ дивизионыр зэрабгынэнумкIэ шэч щIагъуэ щымыIэжми, затыну загъэхьэзыркъым «Ангушт»-мрэ «Нефтехимик»-мрэ. Къапщтэмэ, Ингушым и футболистхэр зыкъомрэ Красноярск къалэм щыпэщIэтащ щIыпIэ «Енисей»-м. АрщхьэкIэ я футболиститI зэуэ джэгупIэ губгъуэм судьям щрихум, адэкIэ захуэIыгъыжакъым.
Иджы щыгъуазэ фыхуэтщIынщ япэ дивизионым хэт командэхэр иужьу зэрызэдэджэгуам къарикIуа бжыгъэхэм: «Динамо» (Санкт-Петербург) — «Алания» (Владикавказ) — 3:0, «Сибирь» (Новосибирск) — «Нефтехимик» (Нижнекамск) — 2:1, «Енисей» (Красноярск) — «Ангушт» (Нэзрэн) — 4:1, «СКА-Энергия» (Хабаровск) — «Уфа» (Уфа) — 2:2, «Газовик» (Оренбург) — «Химик» (Дзержинск) — 2:0, «Ротор» (Волгоград) — «Салют» (Белгород) — 3:0, «Торпедо» (Мэзкуу) — «Луч-Энергия» (Владивосток) — 2:0, «Арсенал» (Тулэ) — «Балтика» (Калининград) — 1:1.
Мэлыжьыхьым и 14-м «Спартак-Налшыкым» и зи чэзу джэгугъуэр иригъэкIуэкIынущ. А махуэм ди щIалэхэр Волгоград къалэм «Ротор»-м щыIущIэнущ.
Жыласэ Заурбэч.
